सात साल फागुन ७ गते नेपालमा प्रजातन्त्र आएपछि यहाँ सबै कुरा खुला भए। सेतोदरबार, लालदरबार, फोहरादरबार जस्ता दर्शनीय भवन पनि 'पब्लिक' का लागि खुले! अझ्, फोहरादरबारको तल्लो बैठकमा त गोविन्दशमशेरले 'प्रभा सिनेमा हल' नै चलाए। त्यसरी सर्वसाधारणको बेरोकटोक आवतजावत हुन थालेपछि स्वभावतः दरबारको सह्यारसम्भारमा कमी आयो। फोहरादरबार 'फोहर दरबार' हुन लाग्यो। त्यसको शोभा नै गयो, श्री नै हरायो। त्यसो भएपछि र सिनेमाले मुनाफा पनि दिन सकेन भनेर गोविन्दशमशेरले हल बन्द गरे। अनि केहीपछि फोहरा दरबारको मालिक फेरियो।
